Skoolbesluite nou raaiwerk | Netwerk24
Skoolbesluite nou raaiwerk
Die sluiting van openbare skole is baie meer ont­wrigtend as die stelsel wat talle skole in Bloemfontein gevolg het om die skool of 'n deel van die skool vir 'n 'n ruk te sluit wanneer iemand positief vir Covid-19 toets.
Paul Colditz, uitvoerende hoof van die Federasie van Beheerliggame van Suid-Afrikaanse Skole (Fedsas), het sy teleurstelling uitgespreek ná pres. Cyril Ramaphosa se aankondiging Donderdag (23/07) dat skole van Maandag af vir vier weke gesluit sou wees.
Hy sê hoewel talle skole of dele van skole vir tye moes sluit, het die werk voortgegaan.
"Die Grondwet bepaal dat die beste belang van die kind die deurslaggewende faktor moet wees in besluite van hierdie aard," sê Colditz.
"Ongelukkig word die kinders nou die swaarste geraak deur die sluiting van skole.
"Daar is genoeg navorsing wat bewys dat kinders akademies, fisiek en emosioneel benadeel word deur onderbroke onderrig."
Hy sê vir Fedsas is dit kommerwekkend dat die aankondiging ook in afsondering gedoen is.
"Dit word nie gerugsteun deur nuwe regulasies, direktiewe of die publikasie van 'n nuwe skoolkalender nie. In so 'n geval moet besluitnemers soos skool­beheerliggame aanvaar dat die bestaande direktiewe en kalender steeds geld."
Colditz sê Fedsas kan nie aan sy lede leiding gee voordat gewysigde direk­tiewe en 'n nuwe skool­kalender nie formeel beskikbaar is nie.
"Skole is egter van Maandag af gesluit, so beplanning moet plaasvind sonder dat daar 'n wetlike raamwerk beskikbaar is. Dit bemoeilik 'n reeds uiters uitdagende situasie nog verder."
Hoewel die president in sy toespraak aangedui het dat daar wyd gekonsulteer is voordat die besluit geneem is, is die uiteindelike plan egter nooit met al die belanghebbendes gekommunikeer nie.
"Ons was deel van vergaderings waarop voorstelle bespreek is, maar daar was nie konsensus oor 'n eindelike besluit nie."
Colditz sê Fedsas is dankbaar vir die voortsetting van die skoolvoedings­program ingevolge 'n vroeëre hofbevel.
"Alle kinders se belange moet egter die eerste oorweging wees wanneer ingrypende besluite geneem word."
Fedsas gaan intussen voort om die organisasie se kundigheid en hulpbronne beskikbaar te stel gedurende die nasionale ramptoestand.